CELEX: 32021D1112
Language: sk
Date: 2021-06-25 00:00:00
Title: Rozhodnutie Komisie (EÚ) 2021/1112 z 25. júna 2021, ktorým sa mení rozhodnutie Komisie 2013/767/EÚ, pokiaľ ide o predĺženie trvania mandátu členských organizácií skupín pre občiansky dialóg zaoberajúcich sa záležitosťami, na ktoré sa vzťahuje spoločná poľnohospodárska politika

7.7.2021   
               
               
                  SK
               
               
                  Úradný vestník Európskej únie
               
               
                  L 239/24
               
            
         ROZHODNUTIE KOMISIE (EÚ) 2021/1112
         z 25. júna 2021,
         ktorým sa mení rozhodnutie Komisie 2013/767/EÚ, pokiaľ ide o predĺženie trvania mandátu členských organizácií skupín pre občiansky dialóg zaoberajúcich sa záležitosťami, na ktoré sa vzťahuje spoločná poľnohospodárska politika
         EURÓPSKA KOMISIA,
         so zreteľom na Zmluvu o fungovaní Európskej únie,
         keďže:
         
                     (1)
                  
                  
                     Rozhodnutím Komisie 2013/767/EÚ (1) sa v súlade s článkom 11 ods. 2 ZEÚ zriadil rámec pre občiansky dialóg v záležitostiach, na ktoré sa vzťahuje spoločná poľnohospodárska politika
                  
               
                     (2)
                  
                  
                     Členské organizácie skupín pre občiansky dialóg (2) sú menované na sedem rokov a ich mandát uplynie v júli 2021. Čas nevyhnutný na obnovu mandátu týchto členských organizácií sa však prekrýva s konečnou fázou medziinštitucionálnych rokovaní o novej spoločnej poľnohospodárskej politike uplatniteľnej od roku 2023. Výsledok reformy spoločnej poľnohospodárskej politiky, po ktorej bude nasledovať prijatie série vykonávacích a delegovaných aktov, by mal mať okrem toho vplyv aj na novú štruktúru skupín pre občiansky dialóg.
                  
               
                     (3)
                  
                  
                     Súčasný systém skupín pre občiansky dialóg zodpovedá aktuálnej štruktúre právnych predpisov Únie v oblasti poľnohospodárstva. Preto by sa mal mandát členských organizácií predĺžiť do 31. decembra 2022 vzhľadom na faktickú podstatu nariadenia Európskeho parlamentu a Rady (EÚ) 2020/2220 (3), ktorým sa zabezpečuje prechod na novú spoločnú poľnohospodársku politiku, ako aj predĺženie platnosti väčšiny v súčasnosti uplatniteľných pravidiel do konca roka 2022.
                  
               
                     (4)
                  
                  
                     Zloženie skupín pre občiansky dialóg by počas obdobia predĺženia mandátu ich členských organizácií malo zostať nezmenené. Členské organizácie by však mali mať možnosť slobodne sa rozhodnúť, či chcú počas tohto obdobia zrušiť svoje členstvo v skupine.
                  
               
                     (5)
                  
                  
                     S cieľom zlepšiť fungovanie skupín pre občiansky dialóg počas obdobia predĺženia mandátu ich členských organizácií a v súlade so štandardnou praxou v expertných skupinách Komisie by Komisia mala v prípade skupín pre občiansky dialóg prevziať predsednícku úlohu. Okrem toho by sa v záujme konzistentnosti mali určité opatrenia týkajúce sa programu a zápisníc zo zasadnutí zosúladiť s praxou uplatňovanou v iných expertných skupinách.
                  
               
                     (6)
                  
                  
                     Rozhodnutie 2013/767/EÚ by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Rozhodnutie 2013/767/EÚ sa mení takto:
            
                        1.
                     
                     
                        V článku 3 sa vypúšťa odsek 2
                     
                  
                        2.
                     
                     
                        V článku 4 ods. 5 sa úvodný text nahrádza takto:
                        „Mandát členských organizácií uplynie 31. decembra 2022. Členská organizácia sa môže v rámci skupiny nahradiť vtedy, ak:“;
                     
                  
                        3.
                     
                     
                        Článok 5 sa mení takto:
                        
                                    a)
                                 
                                 
                                    Odsek 1 sa nahrádza takto:
                                    
                                       „1.   Zasadnutiam predsedá zástupca Komisie.“
                                    
                                 
                              
                                    b)
                                 
                                 
                                    Odseky 2 a 3 sa vypúšťajú.
                                 
                              
                                    c)
                                 
                                 
                                    V odseku 4 sa prvá veta nahrádza takto:
                                    
                                       „4.   Na konci diskusie skupiny sa nesmie konať žiadne hlasovanie.“;
                                    
                                 
                              
                                    d)
                                 
                                 
                                    Odsek 5 sa nahrádza takto:
                                    
                                       „5.   Zápisnica z diskusie o každom bode programu zasadnutia a o stanoviskách vyjadrených skupinou musí byť zmysluplná a úplná. Zápisnicu vypracúva sekretariát a zodpovedá za ňu predseda.“;
                                    
                                 
                              
                                    e)
                                 
                                 
                                    Odsek 7 sa nahrádza takto:
                                    
                                       „7.   Generálne riaditeľstvo môže prizvať expertov, ktorí nie sú členmi skupiny a ktorí majú špecifické odborné spôsobilosti v prerokúvanej oblasti programu, aby sa ad hoc podieľali na práci skupiny alebo pracovnej skupiny. Okrem toho môže zástupca Komisie udeliť štatút pozorovateľa jednotlivcom alebo organizáciám v zmysle článku 4 ods. 2, pokiaľ ich účasť neohrozí rovnováhu skupín alebo pracovných skupín. Majú právo vystupovať, ak ich k tomu vyzve predseda.“;
                                    
                                 
                              
                                    f)
                                 
                                 
                                    Odsek 10 sa nahrádza takto:
                                    
                                       „10.   Všetky relevantné dokumenty vrátane programov zasadnutí, zápisníc a príspevkov účastníkov sa sprístupňujú buď priamo v registri expertných skupín Komisie a iných podobných subjektov alebo prostredníctvom odkazu z registra na osobitné webové sídlo, kde tieto informácie možno nájsť. Prístup k osobitným webovým sídlam nesmie podliehať registrácii používateľa ani žiadnemu inému obmedzeniu. S dostatočným časovým predstihom pred zasadnutím treba uverejniť najmä program zasadnutia a iné relevantné podkladové dokumenty, potom je potrebné včas uverejniť predmetnú zápisnicu. Výnimky z uverejnenia možno uplatniť len v prípadoch, keď sa predpokladá, že by v dôsledku uverejnenia dokumentu mohlo dôjsť k porušeniu ochrany verejného alebo súkromného záujmu v zmysle článku 4 nariadenia Európskeho parlamentu a Rady (ES) č. 1049/2001 (*1).“.
                                    
                                    
                                       (*1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43)."
                        
                                 
                              
                  
         
            Článok 2
            Toto rozhodnutie nadobúda účinnosť siedmym dňom po jeho uverejnení v Úradnom vestníku Európskej únie.
         
         
            V Bruseli 25. júna 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Rozhodnutie Komisie 2013/767/EÚ zo 16. decembra 2013, ktorým sa stanovuje rámec pre občiansky dialóg v záležitostiach, na ktoré sa vzťahuje spoločná poľnohospodárska politika a ktorým sa zrušuje rozhodnutie 2004/391/ES (Ú. v. EÚ L 338, 17.12.2013, s. 115).
         
            (2)  Skupiny pre občiansky dialóg sú z inštitucionálneho hľadiska expertnými skupinami Komisie v zmysle rozhodnutia Komisie C(2016) 3301.
         
            (3)  Nariadenie Európskeho parlamentu a Rady (EÚ) 2020/2220 z 23. decembra 2020, ktorým sa stanovujú určité prechodné ustanovenia týkajúce sa podpory z Európskeho poľnohospodárskeho fondu pre rozvoj vidieka (EPFRV) a Európskeho poľnohospodárskeho záručného fondu (EPZF) v rokoch 2021 a 2022 a ktorým sa menia nariadenia (EÚ) č. 1305/2013, (EÚ) č. 1306/2013 a (EÚ) č. 1307/2013, pokiaľ ide o zdroje a uplatňovanie v rokoch 2021 a 2022, a nariadenie (EÚ) č. 1308/2013, pokiaľ ide o zdroje a distribúciu tejto podpory v rokoch 2021 a 2022 (Ú. v. EÚ L 437, 28.12.2020, s. 1).